ଇଲୈୟାରାଜା ଜଣେ ଭାରତୀୟ ଗୀତିକାର, ଚଳଚ୍ଚିତ୍ର ସଂଗୀତ ସଂଯୋଜକ, ଯନ୍ତ୍ର ସଂଗୀତ ବାଦକ, ଗାୟକ, ସଂଗୀତକାର ତଥା ଚଳଚ୍ଚିତ୍ର ପ୍ରଯୋଜକ । ଭାରତୀୟ ସଂଗୀତରେ ପାଶ୍ଚାତ୍ୟ ସଂଗୀତର ସମ୍ମିଶ୍ରଣ   କ୍ଷେତ୍ରରେ ସେ ଅନେକ ସଫଳ ପରୀକ୍ଷା ନିରୀକ୍ଷା କରିଥିବାରୁ ସଂଗୀତ ଜଗତରେ ବିଶେଷ କରି ତାମିଲ ଭାଷୀ ସଂଗୀତରେ ସେ ଏକ ସ୍ୱତନ୍ତ୍ର ସ୍ଥାନ ସୃଷ୍ଟି କରିପାରିଛନ୍ତି । ଭାରତୀୟ ଲୋକ ସଂଗୀତ ତଥା ପରମ୍ପରାଗତ ସଂଗୀତରେ ପାଶ୍ଚାତ୍ୟ ସଂଗୀତ କଳାର ପ୍ରୟୋଗ କ୍ଷେତ୍ରରେ ମଧ୍ୟ ତାଙ୍କ ଅବଦାନ ଅନେକ । ଲଣ୍ଡନସ୍ଥିତ ଦ୍ୱାରା ପ୍ରସ୍ତୁତ ଏକ ସଂଗୀତର ସ୍ୱର ସଂଯୋଜନା ମାତ୍ର ୧୩ ଦିନ ମଧ୍ୟରେ ରଚନା କରିବାରେ ସେ ହେଉଛନ୍ତି ପ୍ରଥମ ଏସୀୟ ସଂଗୀତକାର । ବାଲ୍ୟ ଜୀବନ ଓ ଶିକ୍ଷା ୨ ଜୁନ ୧୯୪୩ରେ ତାମିଲନାଡୁର ଥେନି ଜିଲ୍ଲା ଅନ୍ତର୍ଗତ ପାନ୍ନାଇପୁରମଠାରେ ଏକ ସାଧାରଣ ମଧ୍ୟବିତ୍ତ ପରିବାରରେ ଜନ୍ମିତ ଇଲୈୟାରାଜାଙ୍କ ପିଲାଦିନ ନାମ ଥିଲା ଜ୍ଞାନଥେସିକନ୍ । ସ୍କୁଲକୁ ଯିବାପରେ ବାପା ତାଙ୍କ ନାମ ବଦଳାଇ ରାଜାୟା କରିଦେଲେ, ହେଲେ ଗାଆଁରେ କିନ୍ତୁ ତାଙ୍କ ଡାକନାମ ଥିଲା ରାସାୟା ।. ଇତିମଧ୍ୟରେ ବାଦ୍ୟ ଯନ୍ତ୍ର ଶିକ୍ଷା କରିବାପାଇଁ ସେ ମାଷ୍ଟର ଧନରାଜଙ୍କ ପାଖକୁ ଗଲେ । ମାଷ୍ଟର ଧନରାଜ ତାଙ୍କ ନାମ ରଖିଲେ ରାଜା ।. ତାଙ୍କର ପ୍ରଥମ ତାମିଲ ଚଳଚ୍ଚିତ୍ର ଆନ୍ନାକିଲିର ପ୍ରଯୋଜକ ପଞ୍ଚୁ ଅରୁଣାଚଲମ ତାଙ୍କ ନାଆଁରେ ଇଲୈୟା  (ଅର୍ଥ: ଛୋଟ) ଯୋଡିଦେଇ ତାଙ୍କ ନୂଆ ନାଆଁ ରଖିଲେ ଇଲୈୟାରାଜା  । ଜୀବାଙ୍କୁ ବିବାହ କରିଥିବା ଇଲୈୟାରାଜା ହେଇଛନ୍ତି ତିନୋଟି ସନ୍ତାନର ଜନକ, ଯଥା, କାର୍ତିକ ରାଜା, ଯୁବା ଶଙ୍କର ରାଜା ଏବଂ ଭବତରିଣୀ । ପ୍ରତ୍ୟେକେ ଚଳଚ୍ଚିତ୍ର ସଂଗୀତ ସଂଯୋଜକ ତଥା ଗାୟକ ।. ୩୧ ଅକ୍ଟୋବର ୨୦୧୧ରେ ସ୍ତ୍ରୀ ଜୀବା ମୃତ୍ୟୂବରଣ କରନ୍ତି । ଗାଙ୍ଗାଇ ଅମରନ ନାମରେ ଇଲୈୟାରାଜା ଙ୍କର ଜଣେ ଭାଇ ଅଛନ୍ତି । ତାମିଲ ଚଳଚ୍ଚିତ୍ର ଜଗତରେ ସେ ମଧ୍ୟ ଜଣେ ସଂଗୀତ ନିର୍ଦ୍ଦେଶକ ତଥା ଗୀତୀକାର । ସଙ୍ଗୀତକାର ଜୀବନ ପିଲାଟିଦିନରୁ ସେ ତାମିଲଭାଷୀ ଲୋକ ସଂଗୀତ ତଥା ପରମ୍ପରାଗତ ସଂଗୀତ ଶୁଣିବାକୁ ଭଲପାଉଥିଲେ । ମାତ୍ର ୧୪ ବର୍ଷ ବୟସରେ ସେ ତାଙ୍କ ଭାଇ ପାଭାଲାର ବରଦାରାଜନଙ୍କଦ୍ୱାରା ପରିଚାଳିତ ଏକ ଭ୍ରମଣକାରୀ ସଂଗୀତକାର ଦଳରେ ଯୋଗ ଦେଲେ ଏବଂ ପାଖାପାଖି ଦଶ ବର୍ଷ କାଳ ଦକ୍ଷିଣ ଭାରତର ବହୁ ସ୍ଥାନରେ ସଂଗୀତ ପରିବେଷଣ କଲେ । ସେହି ସମୟରେ ସେ ଭାରତର ପ୍ରଥମ ପ୍ରଥାନ ମନ୍ତ୍ରୀ ଜବାହରଲାଲ ନେହେରୁଙ୍କ ଅନୁରୋଧ କ୍ରମେ ପ୍ରଥମ କରି ତାମିଲ କବି କାନ୍ନାଡାସାନ୍ଙ୍କ ଲିଖିତ ଏକ କବିତାର ସଂଗୀତ ସଂଯୋଜନା କରିଥିଲେ । ୧୯୬୮ ମସିହାରେ ପ୍ରଫେସର ଧନରାଜଙ୍କ ସହ ମିଶି ସେ ଏକ ସଂଗୀତ ପାଠ୍ୟକ୍ରମ ମାଡ୍ରାସଠାରେ ଆରମ୍ଭ କଲେ । ପରବର୍ତ୍ତୀ ସମୟରେ ସେ ଟ୍ରିନିଟି କଲେଜ ଅଫ୍ ମ୍ୟୁଜିକର ଡିଷ୍ଟାନ୍ସ ଲେର୍ଣିଙ୍ଗ ପାଠ୍ୟକ୍ରମ ଜରିଆରେ କ୍ଳାସିକାଲ ଗିଟାର ଶିକ୍ଷ କରି ସ୍ୱର୍ଣ୍ଣ ପଦକ ଲାଭ କରିଥିଲେ । ପୁରସ୍କାର ଓ ସମ୍ମାନ ୧୯୮୪- ଜାତୀୟ ଚଳଚ୍ଚିତ୍ର ପୁରସ୍କାର -ସାଗର ସଂଗମ ଚଳଚ୍ଚିତ୍ରରେ ଶ୍ରେଷ୍ଠ ସଂଗୀତ ନିର୍ଦ୍ଦେଶକ ଭାବେ ୧୯୮୬-ଜାତୀୟ ଚଳଚ୍ଚିତ୍ର ପୁରସ୍କାର - ସିନ୍ଧୁ ଭୈରବୀ ଚଳଚ୍ଚିତ୍ରରେ ଶ୍ରେଷ୍ଠ ସଂଗୀତ ନିର୍ଦ୍ଦେଶକ ଭାବେ ୧୯୮୯-ଜାତୀୟ ଚଳଚ୍ଚିତ୍ର ପୁରସ୍କାର - ରୁଦ୍ର ବୀଣା ଚଳଚ୍ଚିତ୍ରରେ ଶ୍ରେଷ୍ଠ ସଂଗୀତ ନିର୍ଦ୍ଦେଶକ ଭାବେ ୨୦୦୯-ଜାତୀୟ ଚଳଚ୍ଚିତ୍ର ପୁରସ୍କାର - ପାଝାସି ରାଜା ଚଳଚ୍ଚିତ୍ରରେ ଶ୍ରେଷ୍ଠ ପୃଷ୍ଠଭୂମି ସଂଗୀତ ପାଇଁ ୨୦୧୬-ଜାତୀୟ ଚଳଚ୍ଚିତ୍ର ପୁରସ୍କାର - ଥାରାଇ ଥାପାଟ୍ଟାଇ ଚଳଚ୍ଚିତ୍ରରେ ଶ୍ରେଷ୍ଠ ପୃଷ୍ଠଭୂମି ସଂଗୀତ ପାଇଁ ଏତଦ ବ୍ୟତୀତ ସଂଗୀତ କ୍ଷେତ୍ରରେ ତାଙ୍କର ଉଲ୍ଲେଖନୀୟ କୃତୀ ପାଇଁ ସେ ଭାରତ ସରକାରଙ୍କଦ୍ୱାରା ୨୦୧୦ ମସିହାରେ ପଦ୍ମ ଭୂଷଣ ଏବଂ ୨୦୧୮ ମସିହାରେ ପଦ୍ମ ବିଭୂଷଣ ସମ୍ମାନରେ ସମ୍ମାନିତ ହୋଇଛନ୍ତି ।